El concurs d’aparadors enceta les activitats de Nadal a Carcaixent
02 de desembre de 2016

Carcaixent

La Regidoria de Comerç de l'Ajuntament de Carcaixent torna a iniciar les activitats per a les festes de Nadal amb la convocatòria del concurs d’aparadors. Esta és la sisena edició d’un concurs que vol reconéixer l'esforç i la imaginació d'aquells empresaris que inverteixen en la decoració dels seus comerços o locals professionals de la ciutat. El concurs torna a ser l’activitat que enceta la programació de “Carcaixent viu el Nadal”, la campanya de dinamització que està organitzant l'Ajuntament per a estes festes i que enguany tornarà a oferir activitats culturals i d'oci per a tots els públics.

El concurs d’aparadors compta amb molta acceptació per part dels comerciants i cada any són més els negocis que se sumen a esta iniciativa. Està dirigit a xicotets comerciants i, per a poder participar-hi, els únics requisits són estar ubicat al terme de Carcaixent i decorar l’aparador amb motius nadalencs. Per a esta edició s’han introduït tres noves categories: comerços que es dediquen al sector serveis i que no es dediquen a la venda de productes com a tals; comerços de floristeria, decoració i articles de regal; i una última categoria en què es trobarien la resta de comerços.

Estan previstos dos premis de 300 i 200 euros per cada categoria en una tarjeta a utilitzar en el comerç  local. A banda dels premis d'aparadorisme, s'oferirà un premi de 100 € a través de la Targeta Carcaixent, a l'empresari que major nombre de "M'agrada" obtinga en la foto del seu aparador a través de la pàgina de Facebook del Portal del Comerciant Carcaixent, amb la finalitat de reconéixer l'esforç de l'empresari en les xarxes socials.

El termini per a presentar les sol·licituds finalitza el 9 de desembre i es pot fer a l’agència AFIC (Marquesa de Montortal, 54) o per correu electrònic adlaytocarcaixent@gmail.com. L’aparador ha d’estar preparat el dilluns 12 de desembre perquè eixa setmana puga passar el jurat a valorar-lo.